钦定古今图书集成/理学汇编/学行典/第137卷 > 朱子大全集 > 《与袁寺丞书》
## 钦定古今图书集成/理学汇编/学行典/第137卷 > 朱子大全集 > 《与袁寺丞书》

“熹失计，此来无可言者。初吾稍可支，吾亦不敢必为
去计。今内则精神昏愦，两目生花，白昼对人，往往坐
睡，而省阅文案，佥书决遣之际为尤盛，此一当去也。
外则财用耗竭，支遣不行，性本疏拙，不能稽考收拾，
恐更一二月，转见狼狈，此二当去也。至于刑狱最是
重事，而一经监司承问，官吏便欲望风希旨，变易情
节，则是此事亦复不得自专”，此三当去也。鄙性抗直，
不能俯仰，所以忍饥杜门，不敢萌仕进意。今行年五
十，乃复变其所守，为此睢盱，以求苟免于谴辱。中夜
思之，既以自愧，而当其俯仰之时，大闷不聊，深恐不
能自抑，而忽发其狂疾，此四当去也。到官两月，思归
之情不能自閟，往往无日不发于言“语书问之闲，官
吏知之，亦不复以尊重危难见期，所以号令不行，财
赋不办。而熹以一身孤客于此，携小儿、甥在此，无妇
女看，当无日不病。熹时又须自视，问其医药。家中碎
小，想见无人收拾，亦复不成模样，业已不为久计，又
不容复往搬取，以耗公家。”此五当去也。蒙谕作书从
班言路诸公，此非所惮，但初意只一二月闲便去，故
不能虚为此以违素心。今既不能去得，又有所奏请，
事势须关白，已不免作书与之，但言语拙直，不能婉
顺其闲，未必不有触其忌讳者，或反以速其抨弹，亦
不可知。此六当去也。向来闲中，私窃有所论著，自谓
庶几可以传前圣之心，开后学之耳目，亦非细事。今
既来“此，无复工夫可以向此，而衰困已尽，与死为邻，
万一溘然于此，则此事遂成，千古之恨，非独熹不瞑
目而已也。此七当去也。”当去之事，略数之，有此七条，
其他曲折，不暇遍举。熹亦已有书恳诸公丐祠，然又
不敢尽言此意，只告尊兄力为一言，使必从所请，乃
千万之幸。大抵自度材力事势，祠庙之外，不选甚差
遣，都做不得，小即小狼狈，大即大狼狈，远即远狼狈，
近即近狼狈，诸公傥相哀怜，必欲扶持而全安之，岂
应使至此极耶？幸以此意极力尽言，使不至于再请，
以烦尊听，则大善。不然，继此亦须有请。但恐前所陈
者，忽有一事不恰好，则诸公虽欲曲相维持，亦无所
用其力耳。